**KAKO JE ZAJEC UKRADEL MED**

Nekega dne si je zajec zaželel medu. Ni vedel od kod mu ta ideja, vendar pravijo, da je med sladek, zdravilen, in naj bi bil užiten za vedno, saj se nikoli ne pokvari. In se odpravi k učeni sovi, ter jo povpraša, kje sem med dobi. Učena ptica mu pove, da ga nabirajo in hranijo čebele delavke, ter mu namigne smer najbližjega panja. Tudi strogo ga opozori, da čebele niso neumne in da imajo svoj obrambni sistem. Seveda se zajec ustraši, vendar si reče, da za težavo vedno obstaja rešitev. In gre.

Šele na pol poti se spomni, da mora mimo volčjega brloga. Najraje bi se obrnil in zbežal, vendar se kmalu domisli tvegane rešitve. V mislih si predstavlja in razmišlja: »Moram se namazati z robidnicami in se delati, da sem bolan in da sem jedel plesnivo travo. Volk je neumen in mi bo po sreči verjel.« In res nabere sedem robidnic, se z njimi popacka po zadnji levi nogi in vadi, kako bi bil videti najbolj bolan.

Med opravilom ga opazi sinica in ko vidi kri, se spusti k njemu in ga vpraša: »Kam pa misliš, da greš v takem stanju?« »Med krast,« ji odvrne zajec. »Pa mimo volka moraš, ta te v enem grižljaju pogoltne!« se vznemiri sinica. Naslednjih 20 minut ji zajec razlaga, kako bo pretental volka in čebele. »Pametno,« se nad njegovim načrtom navduši sinička, »pa nekaj ti namignem. Če te čebele slučajno zalotijo, brž skoči v ribnik, saj ne marajo vode.« Zajec se ji zahvali za nasvet ter odide naprej.

Kaj kmalu je pri brlogu, tam pa nikogar. Čez hip se kot duh prikaže volk in zajec se ustraši, da mu srce pade v hlače. »Kam pa kam?« ga volk povpraša. Kmalu dobi tresoč odgovor: »Oh volk, grob si grem iskat. Zastrupil sem se, plesnivo travo sem jedel, zato raje nič ne poskušaj«. Zajec se začne tresti, tačke se mu potijo od strahu, neumen volk pa to razume kot bolezen in ga hitro spusti mimo. Tudi zajcu ni do take družbe, zato šepaje odhiti naprej.

Kmalu prispe do opisane jase in na sredi res stoji ribnik, malo dlje pa na hrastu visi mogočen panj. Odšel je do ribnika, s sebe spral kamuflažo in ogovoril nekaj delavk s prav histeričnim glasom: »Hitro! Stran morate! Kmalu bodo prišli gozdarji, posekali vaš hrast in uničili vaš panj!« Čebele se začudijo in neka delavka nezaupljivo vpraša, kako daleč so. Na zajčevo veliko srečo se je v bližini veliki stari medved naslanjal na mlado brezo, da je kar pokalo in praskalo. Zajec to uporabi sebi v prid in hitro odgovori: »Saj slišite pokanje vej, tukaj so!« To je bilo zanje preveč. Zletele so v panj in sprožile evakuacijo. Čez slabo minuto odletijo še zadnje čebele z medom. Seveda ne z vsem in zajec odide do panja, ga kar odtrga z veje in se začne sladkati.

Med obrokom ga zaloti naiven volk in ko ga vidi zdravega, mu priseže maščevanje in se zapodi za njim. Zajec se v zadnjem trenutku umakne in zaradi strahu steče kot še nikoli. Ni vedel, kaj se dogaja, zelo dobro pa se je zavedal, da mora teči. Ko ga volk skoraj zgrabi, mu zajec v gobec zabriše panj. Še sam ne ve, kje je zbral toliko poguma, le srečen je bil, da je rešen. Takega odziva volk niti v sanjah ne bi pričakoval, zato mu na medu spodrsne in zaleti se v drevo. Zajec se ne ozira nazaj. Samo teče in teče in teče in ko pride do doma, se skrije. Iz luknje pride šele čez teden dni in si zaobljubi, da na tisto jaso ne bo šel nikoli več in da je od tega trenutka med za zajce zaklet.

Tako je govoril svojim potomcem, ki so povedali svojim potomcem, zato nikoli ne boste videli zajca krasti med.

Erik Predalič, 6. b